‘ન્યુ ઇન્ડિયા’ની વાત કરતા વડાપ્રધાને કહ્યું કે અમે ભય, ભૂખ અને ભ્રષ્ટાચાર મુક્ત ભારત બનાવીશું. આ કોઈ નવું સૂત્ર નથી ભૂતપૂર્વ વડાપ્રધાન અટલજીએ પણ આ નારો આપ્યો હતો. ભયની વાત કરીએ તો આજે દેશની મોટી વસ્તી ભયના ઓથા હેઠળ જીવી રહી છે. કોઈને પોતાની ઓળખ સાથે જીવવામાં ભય લાગે છે, કોઈને સત્ય બોલવામાં ભય લાગે છે કેમકે ક્યાંક જનૈદ ભીડનો ભોગ બને છે, તો ક્યાંક કલબુર્ગી અને ગૌરીલંકેશની નિર્મમ હત્યા થાય છે. કોઈને પોતાની જાતિ દર્શાવવામાં ભય લાગે છે. આંતરિક સુરક્ષાની પરિસ્થિતિ આ છે કે ગત ત્રણ વર્ષોમાં ધાર્મિક દંગામાં ૪૧%ની વૃદ્ધિ થઈ છે. મોબ લીન્ચિંગમાં ૩૮થી વધુ હત્યા અને ૧૧૦૦થી વધુ ઘાયલ થયા છે. ભયનું વાતવરણ એટલું વધ્યું છે કે રિટાયર્ડ પોલીસ ઓફિસર જુલીઓ રિબેરોને કહેવું પડે છે કે ખ્રિસ્તી તરીકે પોતાની જાતને સ્ટ્રેન્જર હોવાનું અનુભવ કરી રહ્યો છું. સામાન્ય વ્યક્તિની શું દશા હશે તેની કલ્પના કરી શકાય છે. દેશના ઉચ્ચ શિક્ષિત એવા ૭૫ વૈજ્ઞાનિકોએ પ્રમુખશ્રીને પત્ર લખી કહ્યું હતું કે દેશની પરિસ્થિતિ બારૂદના ઢેર જેવી થઈ ગઈ છે. શૈક્ષણિક સંકુલોમાં વિદ્યાર્થીઓને નિશાન બનાવવામાં આવી રહ્યા છે. સ્ત્રીઓ સાથે બળાત્કારની ઘટનાઓ વધી રહી છે. અહી સુધી કે નાની ઉમરની ફૂલ જેવી બાળકીઓની આબરૂ પણ સલામત નથી. ગ્લોબલ એક્સપર્ટના સર્વે મુજબ ભારત મહિલાઓ માટે વિશ્વનું સૌથી અસુરક્ષિત દેશ છે. ઈમાનદાર અધિકારીઓને બદલીની ધમકી આપી દબાવવામાં આવે છે.હેટ સ્પીચીસની સીઝન આવી હોય એવું લાગે છે. કોઈ વિશેષ ધર્મનો ભય દર્શાવી વોટ બેંક ઊભી કરવામાં આવી રહી છે. વિવિધ મુદ્દાઓ ઊભા કરી મોબ લીન્ચિંગની ઘટનાઓમાં વૃદ્ધિ થઈ રહી છે. આતંકવાદના નામે ફેક એન્કાઉન્ટર કરી નિર્દોષ યુવાનોની હત્યા કરવામાં આવી રહી છે. દલિતો, મુસ્લિમો પછાત વર્ગના લોકો પર વધતા જતા હિંસાના બનાવો શું સામાન્ય નાગરિકને ભયભીત નથી કરી રહ્યા!!!